Dôvodová správa

A. Všeobecná časť

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
Predkladaný návrh nariadenia vlády reflektuje na výsledky reformy Spoločnej poľnohospodárskej politiky prebiehajúcej v rokoch 2011 až 2013, ktorým je nový európsky legislatívny rámec pre priame platby prinášajúci výraznú zmenu štruktúry priamych platieb. Hoci základným konceptom priamych platieb je ich oddelenie od produkcie, určitú časť prostriedkov určených na priame platby je možné vyplácať ako viazanú podporu v tzv. citlivých sektoroch, ktoré čelia určitým ťažkostiam. Účelom viazanej podpory je udržanie aktuálnej úrovne produkcie v dotknutých sektoroch. Platby majú byť vyplácané na hektár výmery poľnohospodárskej plochy žiadateľa, prípadne na kusy zvierat. 
Návrh nariadenia vlády upravuje podmienky oprávnenosti jednotlivých viazaných platieb. Všeobecné požiadavky na poskytnutie priamych platieb upravuje nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb.
Predložený návrh vymedzuje implementáciu nového systému priamych platieb vo vzťahu k novému právnemu základu, ktorým je nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009, nariadenie Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES), č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008, a nasledovná príslušná delegovaná a vykonávacia legislatíva Komisie: Delegované nariadenie Komisie (EÚ) č. 639/2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu, Delegované nariadenie Komisie (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie, a vykonávacie nariadenie Komisie (EÚ) č. 809/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením.
Predkladaný návrh nariadenia upravuje 10 schém viazaných priamych platieb, ktorými sú platba na pestovanie cukrovej repy, platba na pestovanie chmeľu, platba na pestovanie vybraných druhov ovocia s vysokou prácnosťou, platba na pestovanie vybraných druhov ovocia s veľmi vysokou prácnosťou, platba na pestovanie vybraných druhov zeleniny s vysokou prácnosťou, platba na pestovanie vybraných druhov zeleniny s veľmi vysokou prácnosťou, platba na pestovanie rajčiakov, platba na chov bahníc, jariek a kôz, platba na výkrm vybraných kategórií hovädzieho dobytka, platba na kravy chované v systéme s trhovou produkciou mlieka. Predmetné schémy sú výsledkom negociácií na pôde Európskej komisie a v tejto podobe jej boli notifikované.
Návrh nariadenia vlády nemá vplyv na štátny rozpočet, rozpočty obcí a vyšších územných celkov, nemá negatívny vplyv na podnikateľské prostredie, má pozitívny vplyv na životné prostredie, pozitívne sociálne vplyvy.